1. PoC felhívás

**Rendelkezel egy ötlettel, amit piaci hasznosításra is alkalmasnak gondolsz?**

**Innovatív terméket vagy szolgáltatást szeretnél létrehozni, ami akár egy startup vállalkozás alapítás előkészítését szolgálná?**

Küldd el projektötleted a Magyar Képzőművészeti Egyetem Proof of Concept Alap pályázati felhívására, hogy lehetőséged legyen hozzájutni akár 2 millió forint támogatáshoz!

A Magyar Képzőművészeti Egyetem Proof of Concept Alapból finanszírozott pályázatot hirdet.

A Magyar Képzőművészeti Egyetem fel kívánja karolni a művészet és innováció témakörében keletkezett új ötleteket, támogatást kíván nyújtani az innovatív termékek vagy szolgáltatások értékesítéséhez, vagy akár egy spin-off, vagy startup cég alapításának előkészítéséhez.

A Proof of Concept pályázatokkal az a célunk, hogy elősegítsük az Egyetemen folyó tudományos, kutató-fejlesztő tevékenységet, az ötlet kezelésétől a piacosításig; előmozdítsuk a vállalkozói szemlélet kibontakozását az Egyetem polgárai között.

**Olyan projektötleteket várunk, ahol szakmai és pénzügyi támogatásra van szükség a kifejlesztéshez, piacra lépéshez. Tehát olyan kezdeti fázisban lévő innovatív ötleteket várunk, amelyeknél fontos szempont a piacosíthatóság, azaz kézzelfogható termék megvalósításáig kell eljutni, vagy szolgáltatás kialakításáig.**

**PoC pályázat**

A Magyar Képzőművészeti Egyetem Proof of Concept (PoC) Alapból finanszírozott pályázatokat hirdet, amelynek keretét a 2019-1.2.1-EGYETEMI-ÖKO-2019-00016 MKE Tudástranszfer Központ létrehozása és Innovációs Ökoszisztéma kiépítése című projekt adja.

A „PoC pályázatot” ajánljuk hallgatóinknak, DLA hallgatóinknak, és várjuk munkatársaink projektötleteit is! Az ötleteket egymással megversenyeztetjük, a bírálók között szakmailag kompetens személyek és a vállalkozói szféra szereplői lesznek. Célunk a legmegfelelőbb ötletek kiválasztása.

**A projektötlet legyen piaci szemlélettel felépített, ami elvezethet kézzel fogható termékek megvalósításáig, vagy eljárás, szolgáltatás kialakításáig, együttműködésben akár a művészeten kívül más szektorral is.**

A bíráló bizottság tisztázó kérdéseket fogalmazhat meg és mérlegelést készít innovációs potenciál és üzleti szempont alapján.

Bírálati szempontok:

* projekt reális üzleti tervvel rendelkezik-e;
* termék/szolgáltatás piacon történő pozícionálása megfelelő-e;
* kockázatok körültekintően kerültek-e felmérésre;
* teszteléssel elérhető megfelelő piac;
* támogatás hasznosulási szempontjai, igényei;
* projektötlet szakmai tartalma reális célokhoz kapcsolódik-e;
* összhangban van-e a pályázati felhívás céljával;
* a projektötlet szakmai tartalma megegyezik-e a Magyar Képzőművészeti Egyetem profiljával.

Tervezni **maximum 4 hónapos** időtávban és a következő támogatható tevékenységek költségeivel lehet:

* ötletvalidációhoz kapcsolódó költségek, piackutatás;
* kísérletek végzése, ehhez kapcsolódó szolgáltatás, anyagbeszerzés és kutatási kiseszköz beruházás;
* prototípus-fejlesztés;
* külsős vizsgálatok, terméktesztek, terepkísérletek;
* külső szakértők megbízása - piacelemzés, üzleti-hasznosítási modell kidolgozására;
* egyértelműen a projektötlethez kapcsolódó konferenciákon részvétel (online) regisztrációs díja;
* egyetemi hasznosító vállalkozás létrehozásának költségei.

A pályázatot a pályázati formanyomtatvány, költségterv és adatkezelési nyilatkozat kitöltésével az innovaciospalyazat@mke.hu e-mailcímre kell benyújtani.

Pályázat benyújtás határideje: **2023. március 6. (hétfő) 14:00.**

Eredményhirdetés várható időpontja: 2023. március 28.

Pályázhatnak az MKE-vel hallgatói jogviszonyban vagy munkaviszonyban állók, tehát az Egyetem polgárai.

Pályázatonként a támogatási összeg: **maximum 4 millió Forint**.

A „PoC pályázat” kifejezett célja a technológiai és piaci elem. Fontos a piacosíthatóság, ugyanakkor még kezdeti szintű ötleteket keresünk, vagyis még nem szükséges a piaci vagy pénzügyi finanszírozói kapcsolat megléte, ennek kialakítását mentorainkkal elősegítjük.

További részletes információk a Pályázati útmutatóban és a kapcsolódó formanyomtatványokon!

Tiéd a világ! Vállalkozz rá!